Гагаринның космоска очачагы Коръәндә язылган булган

	Мөхәммәд пәйгамбәрнең күктәге айны икегә яруы турында ишеткәнегез булдымы икән? Күптән түгел НАСА айның чынлап та уртасында ярыгы булуын ачыклаган. Сәхифәбезнең даими кунагы – «Иске таш» мәчете имамы Рамил хәзрәт ЮНЫСОВ һәр әңгәмәсендә безгә шундый шаккатыргыч кызыклы мәгълүматлар биреп бара. Бу юлы сүзебез Коръән могҗизасы турында. 	  – Аллаһ Сөбханә вә Тәгалә җир йөзенә халыкларга үрнәк булсын, аларны хәерле юлга өндәү өчен пәйгамбәрләр җибәргән. Адәмнән алып Мөхәммәдкә (с.г.с.) кадәр 124 мең пәйгамбәр яшәп киткән. Ул вакытта телефоннар, интернетлар, шәһәрләр арасында элемтә юк. Шуңа да пәйгамбәрләрнең саны күп булган. Мөхәммәд пәйгамбәрдән соң мәгълүмат кырының киңәячәген дә белгән Аллаһы Тәгалә. Безгә бүген бер пәйгамбәр дә җитә, Мөхәммәдне (с.г.с.) белмәгән шәһәр-авыл юк. Пәйгамбәрләр исә могҗиза күрсәтү сәләтенә ия булган. Алар халыкка үзләрен Аллаһ рәсүлләре дип таныштыра. Әмма пәйгамбәр икәнлегеңә ничек ышандырырга? Әйтик, синең яныңа бер кеше килеп, мин очучы ди. Аны ничек белергә? Очучы булуы турында таныклыгын, дипломын, лицензиясен күрсәтүен сорый алабыз. Ә кырык яшенә җиткән бер кеше килеп, мин пәйгамбәр дисә? Аллаһы Тәгаләдән аңа вәхи иңүен, Җәбраил фәрештә белән аралашуын беркем күрми дә, ишетми дә. Шуңа да аларга халык ышанмый, әкиятче, мәҗнүн дип көләләр. Пәйгамбәр булуын расларга кушучылар да табыла. Аллаһ боларның барысын да белә, Муса пәйгамбәргә могҗизалы таяк бирә. Таяк еланга әйләнеп, сихерчеләрнең еланнарын йота, шуннан алар иманга килә. Гайсә галәйһиссәламгә Аллаһ мәетләрне терелтү, сукырларны дәвалау сәләтен бирә. Ә Рәсүлебезгә кавеме аңа, пәйгамбәрлегеңне исбатлыйсың килсә, тулы айны икегә яр, шуның бер ягы бер, икенче ягы икенче тау башында булсын, ди. Шуннан ай икегә ярыла һәм берничә сәгатьтән кабат кушыла. Астронавтлар, айны тикшереп, аңарда кайчандыр аерылган булуын күрсәтеп торган җөй барлыгын чынлап та ачыклады. Бу турыда интернетта мәгълүмат шактый. Мөхәммәд пәйгамбәргә Аллаһ иң зур могҗиза – Коръәнне бирә. Ул кыямәт көненә кадәр дәвам итә торган дәвамлы могҗиза. Аны әле дә аңлап, өйрәнеп бетергән кеше юк – мәгънәсе укыган саен ачылып кына тора.  
	Дилбәр ГАРИФУЛЛИНА	
Шәһри Казан

	№ --- | 09.12.2019	


